РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/439-15

04. новембар 2015. године

Б е о г р а д

ЗАПИСНИК

20. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 03. НОВЕМБРА 2015. ГОДИНЕ

Седница је почела у 09,42 часова.

Седници је, у складу са чланом 70. став 2. Пословника Народне скупштине, председавао Иван Карић, заменик председника Одбора.

Седници су присуствовали чланови Одбора: Владимир Петковић, Адриана Анастасов, Бобан Бирмачевић, Једимир Вучетић, Соња Влаховић, Ивана Стојиљковић, Гордана Зорић, Виолета Лутовац, Момо Чолаковић и Ђорђе Косанић.

Седници нису присуствовали чланови Одбора: Бранислав Блажић, Гордана Топић, Ивана Динић, Дејан Николић, Нада Лазић и Шаип Камбери, нити њихови заменици.

Седници су присуствовали: Драгана Миловановић, представник Министарства пољопривреде и заштите животне средине, руководилац Групе за међународну сарадњу у области вода, представници Зелене столице: Ирена Живковић из удружења Грађанска читаоница Европа из Бора, Милан Мијаиловић из Друштва младих истраживача Бор, Милан Рогуља из удружења Биоген, Мирјана Шајиновић и Дарко Гајић из удружења Нови Свет.

На предлог заменика председника Одбора, усвојен је следећи:

Д н е в н и р е д :

1. Разматрање Предлога закона о потврђивању Протокола о управљању наносом уз Оквирни споразум о сливу реке Саве, који је поднела Влада;
2. Разно.

Пре преласка на разматрање утврђеног Дневног реда, усвојен је (са девет гласова за и један члан Одбора није гласао), без примедаба, Записник 19. седнице Одбора, одржане 22. октобра 2015. године.

Прва тачка дневног реда - **Разматрање Предлога закона о потврђивању Протокола о управљању наносом уз Оквирни споразум о сливу реке Саве, који је поднела Влада**

Уводне напомене о Предлогу закона о потврђивању Протокола о управљању наносом уз Оквирни споразум о сливу реке Саве, који је поднела Влада изнела је Драгана Миловановић, руководилац Групе за међународну сарадњу у области воде.

Истакнуто је да је Окврини споразум о сливу реке Саве, први међународни споразум у вези са сливом реке Саве, као и да је усмерен на развоју који обезбеђује принципе и механизме за регионалну сарадњу, а који представља израз сагласности држава чланица Споразума (Босне и Херцеговине, Републике Хрватске, Републике Словеније и Републике Србије) о сарадњи на успостављању међународног режима пловидбе, одрживог управљања водама, заштити од штетног утицаја вода, воденог режима и водених екосистема.

На предлог заменика председника Одбора, Одбор је једногласно, одлучио да предложи Народној скупштини да прихвати овај предлог закона.

За известиоца Одбора на седници Народне скупштине , одређен је Иван Карић, заменик председника Одбора.

Друга тачка дневног реда – **Разно**

Ирена Живковић из удружења Грађанска читаоница Европа из Бора, обратила се Одбору у својству главног организатора еколошког протеста у Бору и указала на потпуну медијску блокаду тих протеста. Навела је да је у децембру 2014. године отворена нова топионица у Бору. Тада је дошло до знатног повећања загађења ваздуха. Нагласила је да пројекат нове топионице не ради како треба. Скренула је пажњу на то да је проблем великог загађења ваздуха настао гашењем старе фабрике сумпорне киселине, која је била саставни део старе топионице и прерађивала је штетне материје, чији продукти сада одлазе директно у ваздух (сумпор-диоксид и тешки метали: арсен, кадмијум, олово и жива). Истакла је да у Бору постоје четири мерне станице, од којих су три неисправне, а преостала мерна станица је вршила непоптпуно мерење, односно мерење само ниво сумпор-диоксида. У последњих пар дана не ради ниједна од наведених мерних станица, што доводи до немогућности мерења загађености у Бору. Наведене чињенице указују на велику штетност за здравље грађана (малигнитет, респираторна обољења, итд). Затражила је помоћ у решавању овог проблема.

Милан Рогуља из удружења Биоген које се бави нејонизујућим зрачењима, информисао је Одбор о Првој регионалној конфренцији, која одржана у Београду, 24. и 25. октобра 2015. године, као и о успостављеној прекограничној сарадњи између удружења: Хрватске удруге за заштиту од електромагнетног зрачења и словеначке звезе Еколошки гибањ, савез еколошких покрета, потписивањем Меморандума о сарадњи, који представља основу за стварање алијансе Југоисточне Европе земаља у региону. На Конференцији је закључено да наш Закон о заштити од нејонизујућих зрачења није лош, али да постоје проблеми у његовој примени. Изразио је захвалност заменику председника Одбора Ивану Карићу, као и Одбору за заштиту животне средине, који су подржали наведене активности. Предложио је да Одбор одржи јавно слушање на ову тему, јер до ширења дезиформација о томе долази управо због непознавања основног принципа деловања нејонизујућег зрачења, а то су биолошки ефекти које остављају последице на здравље човека, као и на потпомство.

Седница је завршена у 10,02 часова.

СЕКРЕТАР ЗАМЕНИК ПРЕДСЕДНИКА

Милица Башић Иван Карић